Il-Covid-19 itellef dawra lanċa 'l San Pietru
Rapport: Andrea Rossitto Ritratti: Jonathan Bonnici, Soċjetà Filarmonika San Pietru Banda Birżebbuġa A.D. 1990 Illum, il-festa ta' San Pietru fil-Ktajjen. Il-mimmi t'għajnejn bosta dilettanti tal-festa Birżebbuġin li x'aktarx li ma kellhomx sabar sakemm taslilhom il-ġimgħa tal-festa. Ħerqa, li sfaxxat għalkollox ġaladarba l-Kumitat Eżekuttiv tas-Soċjetà Filarmonika San Pietru Banda Birżebbuġa fl-aħħar jiem ħassar l-attivitajiet kollha tal-festa fl-isfond taż-żieda ta' każi ta' Covid-19. Aħjar uff milli aħħ. Lil hinn mill-briju u t-tiżjin li jagħti l-ħajja lit-toroq Birżebbuġin miżgħuda sa ruħ ommhom bin-nies għall-okkażjoni, il-festa ta' San Pietru f'Birżebbuġa tħaddan tradizzjoni mhux tas-soltu. Matul il-ġimgħa tal-festa, fil-fatt, l-istatwa titulari ta' San Pietru ssirilha demostrazzjoni bil-baħar unika fil-gżejjer Maltin. Mistoqsi kif nibtet din it-tradizzjoni, f'kummenti lil tvm.com.mt il-President tas-Soċjetà Filarmonika San Pietru Banda Birżebbuġa, Alexander Caruana qal li meta l-istatwa ġiet indurata fl-1974 kienet twasslet Birżebbuġa fuq lanċa. Is-Sur Caruana spjega li dan il-ġest dakinhar donnu saħħar l-għajnejn ta' bosta Birżebbuġin tant li għaxar snin wara, qabel il-marċ tal-Ġimgħa, l-istatwa bdiet titniżżel il-bajja ta' San Ġorġ bil-għan li titwassal sal-Bajja s-Sabiħa fuq lanċa. Din is-sena, l-istatwa kellha titlaq mill-Port il-Kbir. Vjaġġ, li baqa' jsir kull sena u li jiġbed lejh bosta Birżebbuġin li matulu joħonqu t-traġitt tal-lanċa b'San Pietru fuqha bil-bċejjeċ tal-baħar tagħhom. Il-Ġimgħa li għadda, San Pietru u l-Birżebbuġin kellhom jibqgħu l-art, bit-tama li minn hawn u sena oħra jkunu jistgħu jgawdu mill-ġdid dawra lanċa fl-ibħra Maltin kif tmiss il-liġi.